善福精舍荅韓司錄清都觀會宴見憶
作者：韋應物
朝代：唐

paragraphs: 弱志厭衆紛，抱素寄精廬。
皦皦仰時彥，悶悶獨爲愚。
之子亦辭秩，高蹤罷馳驅。
忽因西飛禽，贈我以瓊琚。
始表仙都集，復言歡樂殊。
人生各有因，契闊不獲俱。
一來田野中，日與人事疎。
水木澄秋景，逍遙清賞餘。
枉駕懷前諾，引領豈斯須。
無爲便高翔，邈矣不可迂。